和劉實之喜雨
作者：黄榦
朝代：宋

paragraphs: 忽忽久不樂，中腸若焦焚。
非無一樽酒，高堂細論文。
塵俗了不知，學殖聊自耘。
念此農事畢，膏雨猶未均。
東郊與西疇，禱旱胡紛紛。
長年四月時，蝸舍嗟梅蒸。
旱魃逞威虐，暘烏麗朱明。
風伯真可訟，田祖非無神。
曷不駕飛龍，一息萬里奔。
兀坐正長吁，仰瞻白雲屯。
須臾梧桐上，策策琅玕聲。
清溪一綫流，澒洞如盆傾。
只此一日澤，便想百室盈。
呼童索濁醪，爲我驅愁襟。
珠玉忽滿前，語句何清新。
此意久不傳，舉坐爲君興。
鷄蟲無了時，江閣聊自憑。
竊恐讀君詩，愁殺閉糴人。